Meghan Cremer-moord: Facebook-groep staan borgtog teen | Netwerk24
Meghan Cremer-moord: Facebook-groep staan borgtog teen
Deur Jackie Kruger 11 Augustus 2019 18:48
Meghan Cremer Foto: Facebook/Meghan Cremer
n Facebook-groep, SA Women Fight Back, wat ná die moord op die Kaapse perderuiter Meghan Cremer tot stand gekom en binne ’n dag duisende lede gekry het, gaan ’n versoekskrif indien teen borgtog vir die mans wat vir haar moord in hegtenis geneem is.
Cremer (30) se lyk is Donderdagoggend in ’n vlak graf met ’n tou om haar nek onder ’n hoop sand gevind. Sy is vermoedelik verwurg.
Sy het op 3 Augustus vermis geraak nadat sy die Vaderlandsche Rietvlei-perdeplaas in Philippi, waar sy gewoon het, in haar wit Toyota Auris verlaat het. Sy is nie weer lewend gesien nie.
Drie mans – Jeremy Sias (27), Charles Daniels (39) en Shiraaz Jaftha (34) – het Donderdag in die landdroshof in Athlone, Kaapstad, op aanklagte van motordiefstal, die besit van gesteelde goedere en moord verskyn.
Die saak is uitgestel tot 15 Augustus en hulle bly in aanhouding.
Die Facebook-groep se stigter, Bronwen Litkie van Plumstead in Kaapstad, sê die reaksie van vroue was oorweldigend. Die groep is Donderdag gestig. Teen Sondag was daar reeds meer as 20 000 lede.
“Ek het glad nie gedink die groep sal so vinnig groei nie. Ek het gehoop op so 400 lede. Nooit het ek gedink so baie vroue sal aansluit nie.”
Die groep is daarop gemik op vroue onder meer te bemagtig en ’n veiliger Suid-Afrika vir vroue te skep.
Volgens haar maak ’n lys van vermoorde vroue wat ’n groeplid, Cindy September, op die groep geplaas het, ook groot opslae. Die lys met name van moordslagoffers soos Anene Booysen, Hannah Cornelius en Reeva Steenkamp het ook intussen gegroei.
“Van die name op die lys het ’n mens nog nooit gehoor nie,” sê Litkie. “Dit wys net hoeveel verhale daarbuite is.”
Volgens haar beplan die groep om ’n versoekskrif teen borgtog vir die drie mans by die hof in te handig.
Litkie sê danksy die groep het talle WhatsApp-groepe ook tot stand gekom in verskeie gebiede en word daar byvoorbeeld selfverdedigingsklasse vir vroue gereël.
Linda Mohr, ’n vriendin van Cremer, het by navraag gesê daar gaan ’n gedenkdiens gehou word, maar sy moet eers by die familie seker maak of die reëlings openbaar gemaak sal word.
Meer oor: Meghan Cremer | Moord | Media
Neef vertel oor Cremer-verdagte
Meghan Cremer: ‘Sy was soos my eie dogter’
DAG 62: Mkhize dis ou voorlegging op in parlement